এক মায়ের জীবনযুদ্ধ! আসছে সায়ন বসু চৌধুরীর ‘কোঠা’, কবে রিলিজ?

ওয়েব ডেস্ক: বাংলা সিনেমার (Bengali Movie) দুনিয়ায় নতুন চমক নিয়ে হাজির পরিচালক সায়ন বসু চৌধুরী (Sayan Basu Chowdhury)। এবার প্রেক্ষাগৃহে আসছে তাঁর নতুন থ্রিলার ড্রামা ‘কোঠা’ (Kottha)। ছবিতে রয়েছে কাহিনি ও বাস্তব- এই দুইয়ের মিশেল। এক মহিলার জীবনের দীর্ঘদিনের সংগ্রাম ও লড়াইকে রুপোলি পর্দায় হাজির করেছেন পরিচালক।

ছবির মূল কাহিনির একটি মেয়ের জীবনযুদ্ধকে ঘিরে আবর্তিত হয়। বহু বছর ধরে অন্যায় ও নির্যাতনের শিকার হওয়া এক মহিলা নিজের সন্তানকে নিয়ে সমস্ত প্রতিকূলতার বিরুদ্ধে অবশেষে মাথা উঁচু করে দাঁড়াতে শেখেন। কিছু মানুষের সহযোগিতায় তাঁর জীবনের মোড় ঘুরে যায়, আর সেখান থেকেই শুরু হয় সেই মহিলার মুক্তির লড়াই। কীভাবে? সেটা জানতে হলে দেখতে হবে সায়ন বসু চৌধুরীর ‘কোঠা’।

আরও পড়ুন: ‘সপ্তপদী’ দিয়ে শুরু আন্তর্জাতিক কলকাতা চলচ্চিত্র উৎসব

ছবির কেন্দ্রীয় চরিত্রে রয়েছেন জনপ্রিয় অভিনেত্রী শ্রীমা ভট্টাচার্য (Shreema Bhattacharya)। তাঁর অভিনয়ে মায়ের চরিত্রটি জীবন্ত হয়ে উঠবে। তাঁর বিপরীতে রয়েছেন জোয়ি দেবরায়, যিনি গল্পে গুরুত্বপূর্ণ ভূমিকায় অভিনয় করেছেন। এছাড়া হৃষি রাজ ছবির প্রধান খলনায়ক হিসেবে নজর কাড়বেন। এছাড়াও ‘কোঠা’ ছবিতে অভিনয় করেছেন স্রোতস্বিনী চ্যাটার্জী, অশোক রায়, আরাধ্যা মহান্ত, ব্রততী গাঙ্গুলি, ময়ূরাক্ষী সেন, রীনা দাস এবং আরও অনেকে।

হৃষি রাজ

পরিচালকের সায়ন বসু চৌধুরী ‘কোঠা’ ছবি প্রসঙ্গে জানান, “এটি একটি ভিন্ন ধরণের থ্রিলার। এখানে একজন মহিলার তাঁর মেয়ের সঙ্গে বছরের পর বছর নির্যাতিত হওয়ার বাস্তব অভিজ্ঞতাকে সিনেমার ভাষায় তুলে ধরা হয়েছে। শ্রীমা ও জোয়ির সঙ্গে কাজ করার অভিজ্ঞতা ছিল অসাধারণ। হৃষি রাজের খলনায়ক চরিত্র এবং স্রোতস্বিনীর সহায়ক ভূমিকাও ছবিটিকে সমৃদ্ধ করেছে।”

যদিও এই প্রথম নয়, এর আগেও একাধিক দুর্দান্ত ছবি দর্শকদের উপহার দিয়েছেন পরিচালক সায়ন বসু চৌধুরী। তাঁর পরিচালিত কয়েকটি গুরুত্বপূর্ণ ছবি হল – ‘কিছু না বলা কথা’ (২০১৭), এতে অভিনয় করেছেন সায়নী ঘোষ, অর্জুন চক্রবর্তী, পুজারিণী ঘোষ। এছাড়াও তালিকায় রয়েছে ‘হরর স্টোরিস’ (২০২১) এবং ‘নার্ভ’ (২০২৪)।